Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 254/15/6609	Rimavská Sobota, 11.8.2015
EEČ : 2-49-86-2015

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v presne nezistenej dobe v mesiaci február a marec roku 2015, v obci XXXXX v bytovej jednotke číslo 55, z vlastného neobývaného bytu č. 3 , na viackrát odcudzil veci patriace jeho otcovi XXXXX a to obojživelný bojler o objeme 200 v hodnote 385 €,  umývadlo do kúpeľne v hodnote 26 €, rebrinový radiátor v hodnote 60,25 €, skrinku pod umývadlo v hodnote 70 € a 33 m 2 plávajúcej podlahy v hodnote 198 €, ktoré veci mal po dohode s obvineným v byte uložené, čím poškodenému XXXXX spôsobil škodu vo výške 739, 25 €. 

lebo trestné stíhanie je neprípustné, preto že je trestné stíhanie podmienené súhlasom poškodeného a nebol súhlas daný alebo bol vzatý späť

Odôvodnenie:
Uzneseniami povereného príslušníka Obvodného oddelenia PZ, Rimavská Seč sp. zn. ORP - 386/RČ - RS-15  zo dňa 04.05.2015 a 22.05.2015 bolo začaté trestné stíhanie a vznesené obvinenie XXXXX za prečin krádeže podľa § 212 ods. 1 Trestného zákona, na tom skutkovom základe, že  v presne nezistenej dobe v mesiaci február a marec roku 2015, v obci XXXXX v bytovej jednotke číslo 55, z vlastného neobývaného bytu č. 3 , na viackrát odcudzil veci patriace jeho otcovi XXXXX, ktorý si veci po dohode s obvineným v byte uložil a to obojživelný bojler o objeme 200 l, umývadlo do kúpeľne, rebrinový radiátor, skrinku pod umývadlo a 33 m 2 plávajúcej podlahy, ktoré odpredal neznámym osobám, čím poškodenému XXXXX spôsobil škodu vo výške 739, 25 €. 

	Preskúmaním spisového materiálu som zistil, že v predmetnej veci boli vypočutí obvinený, poškodený XXXXX, boli zabezpečené zápisnica o obhliadke miesta činu s náčrtkom a fotodokumentáciou, odborné vyjadrenie, výpis z obchodného a živnostenského registra, kúpna zmluva, výpis z katastra nehnuteľností, charakteristiky a odpis z registra trestov. 

	Poškodený XXXXX  vo svojom výsluchu po poučení v zmysle  § 130 Trestného poriadku uviedol, že svoje právo odmietnuť vypovedať využíva a vypovedať nebude, pretože obvinený je jeho syn. Dodal, že s trestným stíhaním svojho syna XXXXX v súvislosti s trestným činom krádeže nesúhlasí a súhlas na jeho  trestné stíhanie nedal. 

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9. 

Podľa § 9 ods. 1 písm. f) Trestného poriadku trestné stíhanie nemožno začať, a ak už bolo začaté nemožno v ňom pokračovať a musí byť zastavené ak je trestné stíhanie podmienené súhlasom poškodeného a nebol súhlas daný alebo bol vzatý späť. 

Podľa § 211 ods. 1 Trestného poriadku trestné stíhanie pre trestný čin  ublíženia na zdraví podľa § 157 a § 158, ohrozovania pohlavnou chorobou podľa § 167, neposkytnutia pomoci podľa § 177 a § 178, krádeže podľa § 212, sprenevery podľa § 213, neoprávneného užívania cudzej veci podľa § 215, neoprávneného používania cudzieho motorového vozidla podľa § 216 a § 217, podvodu podľa § 221, podielnictva podľa § 231 a § 232, úžery podľa § 235, zatajenia veci podľa § 236, porušovania povinností pri správe cudzieho majetku podľa § 237 a § 238, poškodzovania veriteľa podľa § 239, zvýhodňovania veriteľa podľa § 240, poškodzovania cudzej veci podľa § 245 a § 246, poškodenia a zneužitia záznamu na nosiči informácií podľa § 247, porušovania autorského práva podľa § 283, krivého obvinenia podľa § 345, nebezpečného prenasledovania podľa § 360a, ohovárania podľa § 373, poškodzovania cudzích práv podľa § 375 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ako aj pre trestný čin opilstva podľa § 363 Trestného zákona, ak inak vykazuje znaky skutkovej podstaty niektorého z týchto trestných činov, možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich. 

Podľa  § 212 ods. 2 Trestného poriadku  súhlas s trestným stíhaním môže poškodený výslovným vyhlásením vziať kedykoľvek späť, a to až dovtedy, kým sa odvolací súd odoberie na záverečnú poradu.
 
Podľa  § 212 ods. 3 Trestného poriadku súhlas výslovne odopretý alebo vzatý späť možno znovu udeliť, iba ak z okolností prípadu je zrejmé, že odopretie súhlasu alebo späťvzatie súhlasu bolo vykonané v tiesni pod vplyvom vyhrážky, nátlaku, odkázanosti alebo podriadenosti.
 
	Uvedeným rozhodnutím nie sú dotknuté práva poškodených na náhradu škody, ktorý nárok si môžu uplatniť v občiansko-súdnom konaní pred súdom. 

Vzhľadom na uvedené skutočnosti bolo treba rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú môže obvinený a poškodený podať u prokurátora Okresnej prokuratúry Rimavská Sobota do troch dní od jeho oznámenia. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor